b'\n_START_ARTICLE_\nKometa\n_START_SECTION_\nKometos sandara\n_START_PARAGRAPH_\nKomet\xc4\x85 sudaro trys pagrindin\xc4\x97s jos dalys: branduolys, galva (susidaro kometos priekyje) ir uodega.\n_START_SECTION_\nKometos branduolys\n_START_PARAGRAPH_\nBranduol\xc4\xaf sudaro su\xc5\xa1al\xc4\x99s vanduo, silikatai, dulk\xc4\x97s, \xc4\xaf led\xc4\x85 sustingusios dujos (anglies dioksidas, metanas ir kt.). Branduolys yra labai ma\xc5\xbeas, paprastai b\xc5\xabna apie 10 km skersmens._NEWLINE_Kometos branduolys pirm\xc4\x85 kart\xc4\x85 buvo pamatytas 1986 m., automatiniam zondui \xe2\x80\x9eD\xc5\xbeotto (Giotto)\xe2\x80\x9c perdavus Halio kometos nuotraukas. Joje matyti tamsus 8 km ir 15 km dyd\xc5\xbeio uolienos gabalas, i\xc5\xa1 kurio pasisukusios \xc4\xaf Saul\xc4\x99 pus\xc4\x97s tryk\xc5\xa1ta duj\xc5\xb3 fontanai.\n_START_SECTION_\nKometos uodega\n_START_PARAGRAPH_\nUodega susidaro tik kometai priart\xc4\x97jus prie Saul\xc4\x97s, kai jos spinduliavimas garina branduolio led\xc4\x85. Kometai tolstant nuo Saul\xc4\x97s, ji pama\xc5\xbeu i\xc5\xa1nyksta. Uodegos ilgis gali b\xc5\xabti net didesnis u\xc5\xbe Jupiter\xc4\xaf. Uodegos yra dviej\xc5\xb3 r\xc5\xab\xc5\xa1i\xc5\xb3 - duj\xc5\xb3 (m\xc4\x97lynoji)  ir dulki\xc5\xb3 (baltoji). Da\xc5\xbeniausiai duj\xc5\xb3 uodegos yra tiesios, o dulki\xc5\xb3 - i\xc5\xa1linkusios. Visos uodegos nut\xc4\xafsta \xc4\xaf prie\xc5\xa1ing\xc4\x85 Saulei pus\xc4\x99.\n_START_SECTION_\nDulk\xc4\x97s ir dujos\n_START_PARAGRAPH_\nKometos uodega ne \xc5\xa1vie\xc4\x8dia, o tik atspindi Saul\xc4\x97s \xc5\xa1vies\xc4\x85. Kometos dulkel\xc4\x97se gausu anglies ir silicio, o dujose yra daugiausia vandens gar\xc5\xb3. I\xc5\xa1sklaidyti Saul\xc4\x97s, jie sudaro de\xc5\xa1imties milijon\xc5\xb3 kilometr\xc5\xb3 skersmens vandenilio debesis.'